|  *Pavelas Fedorenka*  |
| --- |
|  |
| Pilnas vardas | Pavelas Fedorenka |
| Gimė | 1964 m. spalio 5 d. (57 metai) |
| Atstovauja (-vo) | Sovietų Sąjungos vėliava Sovietų Sąjunga  Lietuvos vėliava Lietuva |
|  |
| Rungtys | Vidutinių ir ilgų nuotolių bėgimas, maratonas |
| Asmeniniai rekordai | 800 m: 1:47.1  1000 m: 2:22.90 (NR)  1500 m: 3:40.90 (#2)  Pusė maratono: 1:05:59 |
|  |
|  |
| Kiti titulai | Nacionalinis čempionas |
| World Athletics profilis: |  |

**Pavelas Fedorenka** (g. 1964 m. spalio 5 d. Anykščiuose) – Lietuvos sportininkas bėgikas, sporto organizatorius. Buvęs olimpietis, lengvaatletis, kuris specializavosi vidutinių ir ilgų nuotolių bėgimuose. Šalies olimpinės rinktinės narys ir nacionalinis rekordininkas. Treniravosi pas Bronislovą Pliavgą.

Biografija
----------

P. Fedorenka dirba Panevėžio miesto lengvosios atletikos federacijos generaliniu sekretoriumi. Dvi kadencijas buvo Lietuvos olimpiečių asociacijos valdybos narys (2003-2007 m. ir 2007-2011 m.). Nuo 2004 m. yra Panevėžio sporto mokyklos „Olimpas" treneris.

1972-1982 m. mokėsi Kupiškio Vlado Rekašiaus vidurinėje mokykloje, 1982-1983 m. – Panevėžio internatinėje sporto mokykloje. 1993-1997 m. studijavo Panevėžio konservatorijoje. 

1996 m. vasaros olimpinėse žaidynėse buvo vienas iš trijų vyrų Lietuvos atstovų maratono rungtyje ir vienintelis finišavęs.

Vedęs, žmona Nijolė (g. 1958 m.) – kelių projektuotoja. Vaikai: Agnė (g. 1986 m.), Ignas (g. 1993 m.).

Sporto pasiekimai
-----------------

P. Fedorenka 14 kartų tapo Lietuvos bėgimo čempionu įvairiose rungtyse: 

* 800 m: 1985, 1989 ir 1992 m.
* 1500 m: 1989, 1991, 1992 ir 1993 m.
* 5000 m: 1999 m.
* 10 000 m: 1995 m.
* 10 km bėgimas plentu: 2000 ir 2002 m.
* pusė maratono: 2003 m.
* maratonas: 1994 m.
* 10 km krosas: 1994 m.

Pasiekė Lietuvos bėgimo rekordus, nubėgęs 1500 m per 3 min. 40,90 sek. (1987 m.) ir 800 m per 1 min. 47,1 sek. (1989 m.).

P. Fedorenka du kartus tapo Baltijos šalių 1500 m bėgimo čempionu (1991 ir 1992 m.), laimėjo tradicines „SL Ohtulehe Rahvajooks" 10 km bėgimo varžybas Taline (2002 m.).

P. Fedorenka 18 kartų dalyvavo maratono varžybose ir kaskart įveikdavo distanciją. Geriausias pasiektas rezultatas 42 km 195 m bėgimo distancijoje – 2 val. 15 min. 55 sek. tarp 61 Lietuvos maratonininko užima 21-ąją reitingo lentelės vietą. Ženklesni pasiekimai maratono rungtyje:

* 2005 m. vykusiame 20-ajame Hamburgo (Vokietija) maratone P. Fedorenka užėmė 24-ąją vietą tarp finišavusių daugiau nei 14 tūkst. dalyvių, o 40-mečių sportininkų grupėje buvo trečias – 2 val. 30 min. 47 sek.
* Laimėjo 1994 m. Vilniaus maratoną, jį nubėgęs per 2 val. 25 min. 15 sek.
* 2007 m. Vilniaus maratone buvo trečias, finišavęs per 2 val. 38 min. 27 sek.
* P. Fedorenkai priklauso Lietuvos maratono rekordai atskirose bėgikų amžiaus grupėse: \*\* 2 val. 21 min. 21 sek. tarp 29 metų vyrų (pasiektas 1994 m. Taline, Estijoje),
	+ 2 val. 18 min. 13 sek. tarp 30 metų vyrų (pasiektas 1994 m. Frankfurte prie Maino, Vokietijoje),
	+ 2 val. 38 min. 27 sek. tarp 42 metų vyrų (pasiektas Vilniuje 2007 m.).

P. Fedorenka dalyvauja ir netradiciniuose bėgimuose. 2005 m. jis laimėjo bėgimą laiptais į 33 aukštų prekybos ir verslo centrą „Europa" Vilniuje (41-50 metų sportininkų grupėje), užbėgęs į viršų per 3 min. 51 sek.

| Metai | Čempionatas | Vieta | Pozicija | Rungtis | Pap. |
| --- | --- | --- | --- | --- | --- |
|
| Atstovaudamas: Lietuvos vėliava Lietuva |
| 1991 | Lietuvos čempionatas | Lietuva | 1 | 1500 m | 3:48.8 |
| 1992 | Lietuvos čempionatas | Vilnius, Lietuva | 1 | 1500 m | 3:47.93 (ČR) |
| 1993 | Lietuvos čempionatas | Lietuva | 1 | 1500 m | 3:48.7 |
| 1995 | Lietuvos čempionatas | Vilnius, Lietuva | 1 | 10000 m | 30:27.78 |
| 1996 | Olimpinės žaidynės | Atlanta, JAV | 70 | Maratonas | 2:25:41 |
| 1998 | Pasaulio pusės maratono čempionatas | Usteris, Šveicarija | 87 | Pusė maratono | 1:05:59 |
| 1999 | Lietuvos čempionatas | Lietuva | 1 | 5000 m | 14:28.29 |

Nuorodos
--------

* Pavelas Fedorenka IAAF svetainėje Archyvuota kopija 2012-10-26 iš Wayback Machine projekto.
* Pavelas Fedorenka Anykštėnų biografijų žinyne